Araw lil Edward Scicluna jinħall quddiem il- microphones tal-ġurnalisti u quddiem is-suppost ġurnalista li taħdem għall-Partit Laburista. It-tweġibiet tiegħu huma kompletament neqsin mil-loġika. Il-mistoqsijiet li sarulu ma sarux b'xi akkuża kontra l- FIAU iżda b'waħda kontra l-Pulizija talli din naqset li taġixxi fuq dak li kienet skopriet l-istess FIAU . Din il-mistoqsija injoraha għal kollox. Naqas li jikkritika lill-Pulizija u minflok infexx jattakka lill-Maġistrati inkwirenti talli qed jieħdu żmien twil biex jistabilixxu l-fatti. M'għandniex xi ngħidu, konvenjentement injora l-fatt li l-Maġistrati ma' jistgħux jieħdu post il-Pulizija kemm il-darba l-Pulizija tibqa' ma tiċċaqlaqx. Ma jistgħux jordnaw arresti jew iħarrku. Ma jistgħux jagħmluha ta' prosekuturi. Dan il-Pulizija biss tista' tagħmlu. Imbagħad għadda biex tefa' botti kontra l- whistleblowers fl- FIAU . Ma messshomx marru għand il-Kap tal-Oppożizzjoni bl-informazzjoni li kellhom, qalilna l-Ministru. "Li kieku kienu serji", kien messhom marru għand il-Maġistrati. Ħmerija. Min fejn ġabha din li uffiċjal tal- FIAU li jkun skopra raġunijiet serji biex tittieħed azzjoni kriminali għandu jmur għand Maġistrat? Għala allura m'għandux ukoll imur għand l-Arċisqof jew għand il-kowċ nazzjonali tal-football? Il-liġi tgħidlina ċar fejn għandu jmur: għandu jmur għand il-Pulizija. Meta kien għadu Kummissarju, Michael Cassar ingħata wieħed minn dawn ir-rapporti. U ta' ġifa li hu, f'radda ta' salib irriżenja u lebbet 'il barra. U mbagħad il-buffu li għandna bħalissa, mitluf kif kien fuq il-bajd ta' Joseph Muscat, inħatar floku. Fiċ-ċirkostanzi, l-investigatur jaf ben tajjeb dan li ġej: Jaf li dak li rriżultalu mhux se jiġi investigat mill-Pulizija u li mhux se jsiru taħrikiet; Iżda agħar minn hekk, 2. Jaf li dawk involuti — jiġifieri Keith Schembri, Konrad Mizzi u rjus kbar oħra li għandhom ħafna aktar saħħa milli qatt jista' jkollu hu — issa jafu dak kollu li ġie rrappurtat dwarhom. Fil-każ li qed nitkellmu dwaru, nafu li l-investigaturi tal- FIAU spiċċaw biex tkeċċew talli dawn għamlu xogħolhom. F'dak il-kuntest, "l-hekk imsejjaħ whistleblower " kif sejjħilhom Edward Scicluna, jistgħu jmorru għand min jidhrilhom huma bl-informazzjoni li kienu ġabru. Huwa appuntu għal din ir-raġuni li dawn jissejħu whistleblowers: għaliex l-istrutturi eżistenti jsiru ostakli b'riżq it-tfittxija tal-verità u dawn l-ostakli jkun jeħtieġ li jingħelbu. U l- whistleblowers għandhom kull dritt li jħarsu lilhom infushom. U għandhom id-dritt ukoll li jqabbdu lil ħaddieħor "biex imur għand il-Maġistrat". U min jikxef imbagħad jista' jmur jinħeba u jgħix ħajja trankwilla. Il-ġurnalisti għalhekk qegħdin hemm. Il-Membri tal-Parlament għalhekk qegħdin hemm ukoll. Xogħolhom hu li jaraw li l-gvern jinżamm kontabbli għall-għemil tiegħu u dan ix-xogħol jista' jsir biss bil-għajnuna ta' dawk li l-identità tagħhom għandha tibqa' dejjem kunfidenzjali u li jkunu jafu b'informazzjoni li l-gvern ikun irid jostor. Indunajtu li Keith Schembri, Konrad Mizzi u Joseph Muscat kienu nqabdu li wettqu transazzjonijiet illeċti mill- FIAU ? Huma dawn it-tlieta li mbagħad raw kif għamlu biex il-Pulizija tibqa' ċassa minkejja l-informazzjoni kollha li kixfet il- FIAU . Iżda mill-banda l-oħra huwa Edward Scicluna li qed ikollu jinżel għarkubbtejh fil-ħmieġ inkallat biex jara li d-dgħajsa tal-gvern ma tinkaljax mal-blat. Tiftakru kemm ilkom ma taraw lil Keith Schembri, Konrad Mizzi u Joseph Muscat iwieġbu mistoqsijiet imbarazzanti? Tiġi f'moħħna l-intervista famuża tal-bużullieq jew tal- artful dodger . Edward Scicluna ħareġ agħar minn bużullieqa. Previous: Immansa u mmuta Next: Tidħol fix-xena l-Kummissjoni window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });
Agħar minn bużullieqa